tartuNLP/wikipedia-smugri-20251201 huggingface dataset:
Ekspresskataloog

Ekspresskataloog oli Eestis 1990. aastatel ja 21. sajandi algul ilmunud ettevõtete ja eraisikute aadressi- ja telefoniraamat, mida avaldati maakondade kaupa. Ekspresskatalooge andis välja Ekspresskataloogide AS. Kataloogid sisaldasid ka maakondade ja asulate kaarte, suunakoode ja sihtnumbreid, maakondade kaubamärgiregistrit, eratelefonide registrit ning rohkesti reklaamkuulutusi. Alustas ilmumist 1997.
Surnud 29. oktoobril

"Siin loetletakse 29. oktoobril surnud tuntud isikuid."
Hati (kuu)

Hati ehk Saturn XLIII (esialgne tähis S/2004 S 14) on üks Saturni kaaslastest. Selle avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid kuu olemasolust 4. mail 2005 vaatlusandmete põhjal, mida koguti ajavahemikul 12. detsembrist 2004 kuni 11. märtsini 2005. 2007. aasta aprillis sai taevakeha nime skandinaavia mütoloogiast pärit suure hundi Hati järgi, kes on Fenrisúlfri poeg ja Skölli kaksikvend.
&lt;br&gt;Hati läbimõõt on umbes 6 km.
Kevadised kutsealused

"Kevadised kutsealused" on 1976. aastal valminud Nõukogude Liidu mängufilm.
Süžee.
Leitnant Karpenko saab oma käsutusse rühma värskelt sõjaväkke võetud noorsõdureid. Ta peab neid õpetama sõjaväeellu sisse elama, mis aga ei ole üldse kerge ülesanne.
Mundilfari (kuu)

Mundilfari ehk Saturn XXV (esialgne tähis S/2000 S 9) on üks Saturni kaugematest kaaslastest. Mundilfari läbimõõduks on umbes 7 km.
Selle kuu avastasid 2000. aastal Brett J. Gladman "et al".
2003. aasta augustis sai kaaslane Skandinaavia mütoloogiast võetud nime (Mundilfari on mütoloogias Päikesega seostuva jumalanna Sóli ja Kuuga seostuva jumaluse Máni isa).
Arvatakse. et Mundilfari on millalgi Päikesesüsteemi ajaloos toimunud kokkupõrkel Saturni kuust Phoebest välja lennanud tükk.
Eesti kirjanike leksikon

"Eesti kirjanike leksikon" on aastal 2000 ilmunud Eesti kirjanike biograafiaid koondav raamat (leksikon). Raamatus on kokku 1400 isikut. Raamatu koostasid Oskar Kruus ja Heino Puhvel. Raamatu kirjastas Eesti Raamat ja selles on 693 lehekülge.
Tootus kiht

Tootus kiht (ka "tootuskihind") on maapõues oleva maavara (nt põlevkivi) kiht, mille kaevandamine on majanduslikult otstarbekas.
Tule tagasi, Lumumba

"Tule tagasi, Lumumba" on 1992. aastal valminud Eesti mängufilm. Filmi stsenaarium on valminud Toomas Raudami jutustuse "Lugu Reinust" ainetel.
Sisu.
Filmi tegevus toimub 1960. aastatel ühes Eesti väikelinnas. Reinu ema sureb. Rein jälgib murega oma isa, kes otsib lohutust vanadest fotodest ja kirjadest ning viinast. Siis aga tuleb Reinu klassi uus poiss hüüdnimega Lumumba, kellel vanemaid üldse ei olegi. Ta elab oma tädi Aurora juures, kes on tulnud linna kultuurimaja juhatajaks. Lumumba ja Rein saavad kiiresti sõpradeks. Laste arvates on Reinu isa ja Aurora liiga üksildased ning nii mõeldaksegi välja plaan, kuidas nad kokku viia. Plaani ellu viies selgub neile tõsiasi, et täiskasvanud jätavad lastele rääkimata just kõige olulisema.
Narvi

Narvi (teise nimega Saturn XXXI, esmase ajutise nimega S/2003 S 1) on Saturni kaaslane. Selle kuu avastas 2003. aastal Scott Sheppardi juhitud astronoomide töörühm.
&lt;br&gt;Narvi läbimõõt on umbes 7 km.
&lt;br&gt;Narvi nimi tuleneb skandinaavia mütoloogiast ning on pandud hiiu Narfi järgi (2005. aasta jaanuaris).
Chrysopigí Devetzí

Chrysopigí Devetzí (sündinud 2. jaanuaril 1976 Alexandroúpolis) on Kreeka kergejõustiklane (kaugus- ja kolmikhüppaja).
Devetzí võitis 2004. aasta suveolümpiamängudel Ateenas kolmikhüppes tulemusega 15.25 hõbemedali ja 2008. aasta suveolümpiamängudel Pekingis tulemusega 15.23 pronksmedali.
2007. aasta maailmameistrivõistlustel Ōsakas võitis ta pronksi.
2009. aasta mais keeldus Devetzí dopinguproovi andmisest. Talle määrati kaheaastane võistluskeeld.
2016. aastal leiti Devetzí 2007. aasta augustis antud dopinguproovist stanozololi jälgi. Positiivse proovi andmisele järgnenud nelja aasta jooksul registreeritud tulemused tühistati. Ta jäeti ilma ka 2007. aasta maailmameistrivõistlustel ja 2008. aasta suveolümpiamängudel võidetud pronksmedalitest.
2014. aasta Aasia mängud

2014. aasta Aasia mängud olid 17. Aasia mängud, mis toimusid 19. septembrist 4. oktoobrini Incheonis. Varem oli Lõuna-Korea võõrustanud 1986. ja 2002. aasta Aasia mänge.
Võisteldi 36 spordialal ja välja jagati 439 medalikomplekti. Edukaim riik oli Hiina, kellele järgnesid Lõuna-Korea ja Jaapan. 
Osalevad riigid.
Mängudest võtsid osa kõik 45 Aasia Olümpiakomitee liikmesriiki. Suurima koondisega oli esindatud Hiina (894 sportlast) ja väikseimaga Brunei (11 sportlast). Ainsa riigina ei saatnud Saudi Araabia võistlema naissportlasi.
Chíos

Chíos (kreeka keeles "Χίος") on sadamalinn Kreekas Chíose saarel Egeuse mere põhjaosas. 
Linnaelanike arv on 22 894 (2011). 
See linn on saare ja piirkonnaüksuse pealinn ja peamine sadam.
Níki Bakogiánni

Níki Bakogiánni (sündinud 9. juunil 1968 Lamías) on kreeka kergejõustiklane, kõrgushüppaja.
Bakogiánni võitis hõbemedali 1996. aasta suveolümpiamängudel Atlantas. Ta alistas kõrguse 2.03, mis on tema isiklik rekord ja ühtlasi ka Kreeka rekord. Olümpiavõitja Stefka Kostadinova Bulgaariast alistas kõrguse 2.05. Sama aasta Euroopa sisemeistrivõistlustel võitis ta tulemusega 1.96 samuti hõbeda. Selle tulemusega kordas ta kuu aega varem hüpatud isiklikku siserekordit. Kulla võitis Alina Astafei tulemusega 1.98.
Bergelmir (kuu)

Bergelmir (Saturn XXXVIII, esmane tähis S/2004 S 15) on üks Saturni kuudest. Bergelmiri avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid selle Saturni kaaslase olemasolust 4. mail 2005. 
Bergelmiri diameeter on umbes 6 kilomeetrit. Bergelmir tiirleb ümber Saturni selle pöörlemisele vastupidises suunas (retrograadsel orbiidil).
Bergelmiri nimi on pärit Skandinaavia mütoloogiast (kus hiid Bergelmir on Ymiri lapselaps).
Tarvos

Tarvos (ka Saturn XXI, esmane tähis S/2000 S 4) on üks Saturni kaaslastest. Kuu avastati 23. septembril 2000 ja nimetati 2003. aasta augustis Tarvoseks gallia jumala, pulli Tarvos Trigaranuse järgi.
Tarvose diameeter on umbes 15 kilomeetrit.
Tarvos arvatakse olevat tükk Saturni kaaslasest Albiorixist või on mõlemad tekkinud sama taevakeha purunemisel.
Athanasía Tsoumeléka

Athanasía Tsoumeléka (sündinud 2. jaanuaril 1982) on endine kreeka kergejõustiklane, käija.
Tsoumeléka tuli olümpiavõitjaks 2004. aasta suveolümpiamängudel Ateenas. Euroopa meistrivõistlustel 2002 sai ta 20 km käimises 9. koha ja maailmameistrivõistlustel Pariisis 2003 võitis 7. koha.
2008. aasta suveolümpiamängudel Pekingis sai ta 9. koha, kuid olümpia eel antud dopinguproov osutus positiivseks. Tsoumeléka tulemus tühistati ja jaanuaris 2009 teatas ta oma sportlaskarjääri lõpetamisest.
Suttungr (kuu)

Suttungr või Saturn XXIII (esmane nimetus S/2000 S 12) on Saturni looduslik kaaslane ning see on üks Saturni kaaslaste Skandinaavia grupi kuudest. Selle kuu avastas 2000. aastal Brett J. Gladmani juhitud töörühm. 
Suttungri nimi tuleneb Skandinaavia mütoloogiast ja on pandud hiiu Suttungri järgi, kes olevat omanud erilist tarkusemõdu. 
Algul nimetati seda taevakeha Suttungiks, kuid hiljem otsustati lõppu lisada ka -r (Suttungr).
Suttungri diameeter on umbes 7 km.
Jarnsaxa

Jarnsaxa (teise nimega Saturn L) on üks Saturni looduslikest kaaslastest. Selle kuu avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid ta olemasolust 26. juunil 2006 vaatlusandmete põhjal, mida koguti 2006. aasta jaanuarist aprillini. Algul sai kaaslase ajutiseks nimeks S/2006 S 6. 
Nimi "Jarnsaxa" pärineb Skandinaavia mütoloogiast (kus Járnsaxa on naishiid ehk jöötun).
Jarnsaxa on umbes kuuekilomeetrise läbimõõduga ning tiirleb ümber Saturni planeedi pöörlemisele vastupidises suunas, keskmisel kaugusel 18 556,9 Mm. Ühe tiiru tegemiseks ümber Saturni kulub tal 943,784 ööpäeva. Orbiidi kalle ekliptika tasandi suhtes on 162,9° (164,1° Saturni ekvaatori suhtes) ja ekstsentrilisus 0,1918.
Járnsaxa

Járnsaxa (vanapõhja keeles ligikaudu 'raudväits') on üks jöötuneid skandinaavia mütoloogiast. 
"Nooremas Eddas" on teda mainitud kui Þórri armastatut.
"Vanema Edda" osa "Hyndluljóð" järgi on Járnsaxa üks Heimdallri üheksa ema nimest.
Kérkyra

Kérkyra on linn Kreekas Korfu saarel, Kérkyra piirkonnaüksuse keskus.
1797. aastani oli Kérkyra Veneetsia vabariigi Joonia saarte koloonia pealinn.
Tallinna Oleviste kogudus

Tallinna Oleviste kogudus oli luterlik kogudus, mis tegutses Oleviste kiriku juures.
1950. aasta septembris liideti Tallinna Oleviste kogudus, Tallinna Püha Vaimu kogudusega. Oleviste kirik anti EEKBKL Oleviste kogudusele.
Oleviste koguduse vaimulikud.
"Loend ei ole täielik" 
1886. aastast ülempastori asemel pastori ja diakonpastori ametikoht
Níki Xánthou

Níki Xánthou (sündinud 11. oktoobril 1973) on Kreeka kaugushüppaja.
Xánthou tuli 1997. aasta maailmameistrivõistlustel Ateenas tulemusega 6.94 hõbemedalile. Kulla võitis Ljudmila Galkina tulemusega 7.05. 2001. aasta maailmameistrivõistlustel Edmontonis sai ta 6. koha. Tema lõpptulemuseks jäi 6.76. 
2002. aasta Euroopa sisemeistrivõistlustel Viinis võitis ta tulemusega 6.74 kuldmedali.
1996. aasta suveolümpiamängudel Atlantas, olles vaid 22-aastane, võitis ta tulemusega 6.97 4. koha.
Xánthou isiklik rekord kaugushüppes välitingimustes on 7.03 ja sisetingimustes 6.91.
Bioanalüütik

Bioanalüütik on rakenduskõrgharidusega tervishoiu labori spetsialist, kes viib läbi laboratoorseid uuringuid. Bioanalüütiku kitsam kutsenimetus on laborant. Bioanalüütikute õpe toimub Eestis Tartu Tervishoiu Kõrgkoolis ja kestab 3,5 aastat. Eesti bioanalüütikuid ühendab MTÜ Eesti Bioanalüütikute Ühing. Eestis on üle 650 bioanalüütiku.
Kutsed Eestis.
Bioanalüütiku oskustasemed on reguleeritud kutsestandarditega, mida on Eestis kolm:
Skýrose linn

Skýrose linn (inglise keeles "Skýros Chóra", või lühidalt "Chóra"; kreeka keeles "Η Χώρα της Σκύρου", "Χώρα Σκύρου" või lühidalt "Χώρα" ehk "alev") on väike linn Kreekas Skýrose saare idarannikul, saare keskasula.
2011. aasta rahvaloenduse andmetel oli linnas 1657 elanikku.
Linn asetseb amfiteatrikujuliselt mäe nõlvadel. Mäe otsas on Bütsantsi-aegne kindlus, mis on ehitatud antiikaegse akropoli kohale. Linn koosneb lähestikku ehitatud traditsioonilises Küklaadide stiilis majadest. 
Linnas on Skýrose Arheoloogiamuuseum ning Mános ja Anastasía Faltáitsi Rahvaluulemuuseum. 
Skýrost ühendab Linariága 11 km pikkune kõvakattega tee. 
Linnas on rahukohus, politseijaoskond, post ja telegraaf, gümnaasium, lütseum (põhikool) ja algkoolid.
Arvo Vabamäe

Arvo Vabamäe (kuni 1935 Arved Freiberg; 23. oktoober 1909 Tartu – 5. juuni 1989 Toronto) oli eesti lavastaja ja teatrinäitleja.
Ta lõpetas aastal 1928 Tartus gümnaasiumi, töötas seejärel postiametnikuna.
Teatritegevust alustas ta aastal 1941 Estonias. Aastatel 1942–1944 mängis ta Rakvere Teatris.
Sompa mõisa kalmistu

Sompa mõisa kalmistu on kalmistu Jõhvi kihelkonnas Virumaal, tänapäevase haldusjaotuse järgi Pauliku külas Jõhvi vallas Ida-Viru maakonnas. Kalmistu jääb Sompa mõisa südamest linnulennult umbes 0,9 km kaugusele idakagusse.
Kalmistu rajasid mõisa tollased omanikud Rentelnid arvatavasti millalgi 19. sajandil mõisa südamest idas oleva metsa teise (ida-)serva.
Kalmistule maetute üldarv pole teada. Praegu on kalmistu mahajäetud ja rüüstatud ning hauatähistest on säilinud vähesed varemed.
Mundilfari

Mundilfari (ka "Mundilfare", "Mundilföri", "Mundilfœri", "Mundilfäri"; võib-olla 'teatud aegade järgi liikuja') on skandinaavia mütoloogias hiid, keda lauludes kujutatakse ilmapuu liigutajana, tütre Sóli ja poja Máni isana ning öö kehastusena.
Mundilfari oli hiid, kes elas Miðgarðris. Et ta andis enda ja Glauri imeilusatele lastele Sólile ja Mánile, kes on samuti hiiud, nimed päikese ja kuu järgi, siis jumalad (aasid) vihastasid selle ülbuse peale. Karistuseks pidid lapsed jumalate sõjavankrit üle taeva tõmbama. Sellepärast liiguvad nad iga päev päikese ja kuuna üle taeva. Máni sõidab kuuvankris Bili ja Hjúki saatel. Glenri abikaasa Sól sõidab päikesevankris, mida veavad täkud Alsviðr ja Árvakr. Päikese- ja kuuvankri lõid jumalad Múspellsheimri tule abil. Päikesevankrit jälitab kohutav hunt Sköll, kuuvankrit Hati. Ragnarökis saavad nad oma saagi kätte. 
Mundilfœrit mainitakse "Vanemas Eddas" "Vafþrúðnismális" (stroof 23) ja "Nooremas Eddas" "Gylfaginningis" (ptk 11).
Nime esimest poolt seostatakse sõnaga "mund" ('ajavahemik') (Lindow 2001:233). Nimi on võib-olla kenning, mis tähistab kuud (Simek 2007:222). 
Mundilfari järgi on nime saanud Saturni kaaslane Mundilfari.
Allikad.
"Vafþrúðnismális" küsib Gagnrathina esinev Odin Vafþrúðnirilt: "Ma küsin järgmist vastust; kui tarkus on sinu, siis vasta nüüd, kust tuli kuu, nii kauge inimeste teine maailm, ja leegitsev päike." (22) 
"Vafþrúðnir kvað:
"Mundilfæri heitir,/
hann er mána faðir/
ok svá Sólar it sama;/
himin hverfa/
þau skolo hverjan dag/
öldom at ártali." 
"Vafþrúðnir ütles: "Mundilfari on selle nimi, kes on kuu ja samuti Päikese isa; nad jooksevad iga päev üle taeva, et inimestele aega näidata."" (23)
"Gylfaginningis" öeldakse: "Hár segir: "Sá maðr er nefndr Mundilfœri er átti tvau börn. Þau váru svá fögr ok fríð at hann kallaði annat Mána en dóttur sína Sól, ok gipti hana þeim manni er Glenr hét. En guðin reiddusk þessu ofdrambi ok tóku þau systkin ok settu upp á himin, létu Sól keyra þá hesta er drógu kerru sólarinnar, þeirar er guðin höfðu skapat til at lýsa heimana af þeiri síu er flaug ór Muspellsheimi."" Hár ütleb: "Mehel, kelle nimi oli Mundilfœri, oli kaks last. Nad olid nii ilusad ja head, et ta andis ühele [pojale] nimeks Máni [kuu] ja tütrele Sól [päike], ja andis ta naiseks mehele nimega Glenr. Aga jumalad vihastasid selle häbematuse peale, võtsid õe ja venna ning panid nad taevasse, lastes Sólil juhtida hobuseid, kes vedasid päikesevankrit, mille jumalad olid loonud, et maailma valgustada, sädemest, mis oli välja lennanud Múspellsheimrist."
Seal öeldakse ka: "Mánile tehti ülesandeks juhtida taevakeha, kelle nime ta oli saanud, ja ta võttis maa pealt kaasa kaks last, kelle nimed olid Bil ja Hjúki, kui nad parajasti tulid Byrgiri allikalt;..."
Hati

Hati ('vihkaja') on skandinaavia mütoloogias kuuvankrit jälitav hunt. Ragnarökis saab ta saagi kätte.
Tema järgi on saanud nime Saturni kaaslane Hati.
Maanõunik

Maanõunik (saksa keeles "Landrat") oli:
Staabiülem

Staabiülem on sõjaväeüksuse staabi tööd juhtiv sõjaväelane. Staabiülem on vastava sõjaväeüksuse ülema 1. asetäitja ja ühe auastme võrra madalamal ametikohal üksuse ülemast.
Organokatalüüs

Organokatalüüs tähendab keemilise reaktsiooni kiiruse tõstmist madalmolekulaarse orgaanilise ühendiga, mille molekul sisaldab mittemetalset heteroaatomit. 
Kõige sagedamini on organokatalüsaatorid sekundaarsed amiinid, mis moodustavad substraadiga enamiine (need reageerivad kui nukleofiilid) või kasutatakse imiiniumsooli (need reageerivad kui elektrofiilid). Seejuures enamasti osalevad protsessis katalüsaator-substraat kovalentsed sidemed, mistõttu reeglina on vajalik küllalt suur katalüsaatori hulk (20-30 moolprotsenti).
Kiraalsete organokatalüsaatorite kasutamisel genereeritakse stereoselektiivselt uus kiraalsuskese, sel juhul on tegu asümmeetrilise katalüüsiga. 
Organokatalüüs erineb ensüümkatalüüsist (biokatalüüs), kus katalüsaator on orgaaniline looduslik biopolümeer, ja erineb metallkatalüüsist, kus orgaaniline ühend on vaid ligandina.
Bergelmir

Bergelmir on üks hiid (jötun) skandinaavia mütoloogias.
Tema järgi on nime saanud Saturni kaaslane Bergelmir.
Ozerjanivka

Ozerjanivka on alev Ukrainas Luhanski oblastis Gorlivka haldusalas, 41,8 km kaugusel Luhanskist.
Ozerjanivka kõrgus merepinnast on 211 meetrit.
2001. aasta rahvaloenduse andmeil elas asulas 1154 inimest, kellest 66,12% emakeeleks oli vene keel ja 31,98% emakeeleks ukraina keel.
Donbassi sõja ajal, 2014. aasta suvel-sügisel, on asula lähistel toimunud mitmeid kokkupõrkeid valitsusvägede ja valitsusvastaste relvajõudude vahel. 20. oktoobril ründasid valitsusvastased relvajõud edutult asula lähistel paiknevaid keskvalitsuse relvajõude.
George Howard, kolmeteistkümnes Carlisle'i krahv

George William Beaumont Howard (sündinud 15. veebruaril 1949) on 13. Carlisle'i krahv, Inglise ja Šoti pärilike peeritiitlite kandja, estofiil. 
George Howard päris krahvitiitli 1994, kui suri tema isa Charles Howard. Ta on Norfolki hertsogi sugulane ning Greystocki ja Cliffordi parunitiitlite kaaspärija. Tema Šoti tiitel on "Lord Ruthven of Freeland".
Ta teenis Briti armees ohvitserina ning läks erru majori auastmes. Ta on tuntud liberaal ning on kandideerinud korduvalt (ja edutult) Briti parlamenti liberaalide ja liberaaldemokraatide nimekirjas, viimati 2011. aastal.
Carlisle'i krahv on tegutsenud selle nimel, et püstitataks mälestustahvlid neile 112 Briti sõdurile, kes hukkusid Balti riikide iseseisvuse eest 1919. aastal. Mälestustahvlid on paigaldatud Portsmouthi katedraali 2005. aastal ja Tallinna 2006. aastal, Suurbritannia kuninganna Elizabeth II külaskäigu ajal.
Ta kommenteerib sageli Balti riikide teemasid Briti meedias ning on uurinud nende ajalugu, pikemat aega on ta elanud Tartus. Carlisle'i krahv on Briti-Eesti parlamendigrupi sekretär. 1998. aastal pälvis ta Maarjamaa risti 1. klassi teenetemärgi.
George Howardi krahvitiitli pärija on tema noorem vend Philip Charles Wentworth Howard (sündinud 1963).
Gambler's Guitar

"Gambler's Guitar" (eestikeelse pealkirjaga "Naerev vagabund (lõbus rändur)") on Jim Lowe' kantrilaul. Laul pärineb aastast 1953. USA-s sai autori esitatud versioonist tuntumaks hoopiski Rusty Draperi versioon samast aastast. Draperi singlit müüdi üle miljoni eksemplari. 1957. aastal salvestas Fred Bertelmann laulust saksakeelse versiooni pealkirjaga "Der lachende Vagabund". 
Soomekeelse versiooni "Naurava kulkuri" salvestas 1958. aastal esmalt Per-Erik Förars, millest on teinud oma versiooni Kalle Palonen ja Tapio Tammilehto. Tänapäevaks tuntuima soomekeelse versiooni, mis on ilmselt tuntuim selle laulu versioon ka eestlaste jaoks, esitas 1985. aastal aga hoopiski näitleja Vesa-Matti Loiri Spede Pasase "Spede Show's" Jean-Pierre Kusela rollis. Selle versiooni laulust esitas ka Jan Uuspõld telesaates "Su nägu kõlab tuttavalt". Oma versiooni loost on salvestanud saksa keeles ansambel Leningrad Cowboys (2006).
Eestikeelsete sõnade autor on Heldur Karmo ning laulu salvestas 1960. aastal Artur Rinne koos Emil Laansoo ansambliga.
Hylandia dockrillii

Hylandia dockrillii on piimalilleliste sugukonda monotüüpsesse "Hylandia" perekonda kuuluv taimeliik.
"Hylandia dockrillii" kasvab Athertoni platool (Queenslandi osariik, Austraalia).
Vasallilinnus

Vasallilinnus on vasalli poolt rajatud või kasutuses olnud linnus.
Eesti alal oli peale vasallilinnuste ka Liivimaa ordu ordu- ja Riia peapiiskopkonna piiskopilinnuseid.
Eesti Rahvusfond

Eesti Rahvusfond (lühend ERF) oli aastal 1946 Stockholmis asutatud organisatsioon.
ERF loodi põhikirja järgi selleks, et levitada välismaal Eesti maa, rahva ja kultuuri kohta käivat objektiivset infot. ERF tegutses Balti Humanistliku Ühingu Eesti sektsiooni juures.
Tallinna Merekool

Tallinna Merekool tegutses aastail 1919–1991 Tallinnas. 
Ajalugu.
Kool loodi seltsi "Laevandus" eestvõttel, kooli esialgne asukoht oli Meremeeste Kodu hoones Uus-Sadama tänav 14. Aastatel 1919–1932 oli Tallinna Merekooli juhataja Wolfgang Russow ja seejärel kuni 1940. aasta 1. augustini Mihkel Nõmmik ja 1. augustist 1940–1941 August Gustavson.
1944. aastast tegutses kool endise Tallinna Linna Tütarlaste Kommertsgümnaasiumi hoones Estonia puiestee 10. See oli poolsõjaväelise korraga NSV Liidu Merelaevanduse Ministeeriumi keskeriõppeasutus - Tallinna Merekool (vene k. "Таллинское мореходное училище МРХ СССР"), kus koolitati välja kaubalaevastiku meremehi: laevajuhte, mehaanikuid ja radiste, hiljem ka laevaelektrikuid. Merekooli esimene sõjajärgne õppelaev oli Vega.
Nõukogude aja alguses oli Eestis kolm merekooli: nr. 1 Tallinnas Mere puiesteel, nr. 2 Pärnus ja nr. 3 Tallinnas Pronksi tänaval. Hiljem asus Tallinnas Kalatööstuslik Merekool („kilukool“) Luise tänav 1/3 ja Tallinna Kutsekeskkool nr 1, nn Karu kool, Karu tänav 16.
Keskkooli ja 8-kl. kooli baasil toimus väljaõpe järgmistel erialadel: 
Merekool oli keskeriõppeasutus ja valmistas ette spetsialiste tööks välissõidu kalalaevadel. Kooli kursandid olid täielikul riiklikul ülalpidamisel, said stipendiumi ja tasuta vormiriietuse, toidu ning ühiselamu. Merekooli võeti vastu meessoost Nõukogude Liidu kodanikke vanuses kuni 30 aastat, kes tervisliku seisundi tõttu on kõlblikud tööks merelaevanduses ning olid edukalt sooritanud sisseastumiseksamid. Kalatoodete tehnoloogia ja laeva raadioside ning elektroraadionavigatsioonl erialale võeti vastu ka keskharidusega tütarlapsi.
Tallinna Merekooli ülemana töötasid pikka aega Aleksandr Anossov, kellest sai hiljem Eesti Merelaevanduse ülem, ja Helmut Kanter.
1992. aastal koondati Tallinna Merekooli ümber teised Tallinna merekoolid ning moodustati neist praeguse Eesti Mereakadeemia eelkäija Eesti Merehariduskeskus. Aastail 1990–1993 oli Tallinna Merekooli ülem ja Eesti Merehariduskeskuse direktor Tarmo Kõuts. 1994. aastal kolis merehariduskeskus Estonia puiesteelt Lasnamäele kooli jaoks ehitatud ühiselamuhoonesse Mustakivi tee 25.
Eesti Komitee (Stockholm)

Eesti Komitee (nimetatud ka Eesti Komitee Stockholmis) oli 26. märtsil 1944 Stockholmis (Rootsi) 70 eestlase asutatud väliseestlaste pagulasorganisatsioon ja esimene Nõukogude okupatsioonist tingitud eestlaste välisorganisatsioon. Sellest kujunes ligi 200 liikmesorganisatsiooniga Eesti erialaorganisatsioonide liit. Tegutses Stockholmis Eesti Majas aadressil Wallingatan 34.
Seadis algselt eesmärgiks aidata Nõukogude okupatsiooni eest Eestist Rootsi põgenevaid kaasmaalasi. Hoidus tegelemast poliitikaga. Vahendas ka Soome põgenenud eestlaste siirdumist Rootsi. Alates 1945 hakkas korraldama Rootsi eestlaste kogukonna haridus- ja kultuurielu, lahendama sotsiaalküsimusi, tegelema noortetööga, vahendama riiklikke toetusi eesti koolidele, pidama kontakte Rootsi ametiasutustega, korraldama poliitilisi kõnekoosolekuid ja kongresse, hoidma Rootsi ühiskonda kursis Eestis toimuvaga, protestima Nõukogude Liidu okupatsioonipoliitika vastu, toetama Eestis tegutsenud teisitimõtlejaid jne.
Koosnes esialgu üksikliikmetest, keda algaastatel oli üle 25 000 (2006. aastal umbes 1200). Jooksva töö korraldamiseks valiti Asemike Kogu. Struktuuris oli naissektsioon, noorliikmed ja auliikmed. Tegutses Göteborgi osakond. Haridusküsimustega tegeles koolitoimkond. Aastatel 1975–1982 oli Eesti Komitee esimees ja seejärel auesimees Heinrich Mark.
Aastatel 1944–2002 ilmus Stockholmis Eesti Komitee häälekandjana ajaleht "Teataja". Kujutas endast poliitika, kultuuri, ühiskonna- ja noorteprobleemide häälekandjat. Analüüsis ühiskondlik-poliitilist ja majanduslikku olukorda Eestis. Kritiseeris Nõukogude Liidu imperialistlikke pürgimusi. Suhtus kriitiliselt inimestesse, kes külastasid okupeeritud Eestit. Aastatel 1956–2000 toimetaja lehte oli Harri Kiisk.
Põlvkondade vahetudes ja eriti pärast Eesti taasiseseisvumist kaotas oma tähtsust Rootsis elavate eestlaste informeerijana. Alates 1992 domineeris põhitegevuses eesti rahvusgrupi huvide ja õiguste kaitse Rootsi ühiskonnas. Eestluse säilitamise huvides Rootsis soodustas teiste Rootsis tegutsenud eestlaste organisatsioonide tegevust. Laulva revolutsiooni ajal ja vahetult pärast iseseisvuse taastamist vahendas humanitaarabi Eestisse. Aitas Eesti riiklikel ja erastruktuuridel luua kontakte Rootsi ametiasutustega. Andis välja kultuuriauhinda, tegi tõlketöid jne.
2006. aastal lõpetas ametlikult traditsioonilise tegevus. Eesti Komitee alles jäänud finantside haldamiseks asutati Eesti Komitee Fond, mille tegevust suunab juhatus.
Eesti Komitee koosseis.
Eesti Komitee organitesse kuuluvad isikud 1990. aasta tegevusaruande järgi:
Eesti Komitee Asemike Kogu

Eesti Komitee Asemike Kogu oli Rootsi väliseestlaste organisatsiooni Eesti Komitee organ.
Paemurd

Paemurd on murd, kus kaevandatakse (murtakse) lubjakivi või dolomiiti (rahvakeeles nimetatakse mõlemat paekiviks ehk paeks).
Raudkivi

Raudkivi ehk maakivi on rahvapärane nimetus Eestis rändkividena leiduvate kristalsete kivimite kohta, mida on kasutatud ehitusmaterjalina.
Põllu mullakihis leiduvaid raudkivisid on nimetatud põllukivideks.
Kolm kuud

"Kolm kuud" on Birgit Õigemeele kuues singel albumilt "Uus algus". Loo autor on Mihkel Mattisen.
Kardashianide pere

"Kardashianide pere" (inglise "Keeping Up with the Kardashians") on telekanalilt E! jooksev tõsieluseriaal.
Seriaali esimene osa läks eetrisse 2007. aasta oktoobris. Seriaali 17. hooaeg alustas 2019. aasta septembris.
Seriaali põhitegelased on Kris Jenner, Caitlyn Jenner, Kourtney Kardashian, Kim Kardashian, Khloé Kardashian, Rob Kardashian, Kendall Jenner, Kylie Jenner.
Kivikülv

Kivikülviks nimetatakse mandrijää sulamisest mahajäänud rohkete rändkividega kaetud maa-ala.
Eesti tähetepanuväärseimad kivikülvid asuvad rannikualadel.
Puukoor

Puukoor (ka koor) on puittaime pindmine kiht, mis kaitseb taime sisemisi kudesid. 
Puukoor koosneb korkkoest. Selle rakud paiknevad tihedalt üksteise peal. Nende kestad on sedavõrd paksenenud, et täiskasvanud rakus on tsütoplasma koos raku organellidega hävinud. Korgikihis puuduvad poorid, mistõttu ei saa vesi ja ega gaasid seda läbida. Et tüve sisemuses paiknevatel kudedel säiliks gaasivahetus, moodustuvad korkkoesse spetsiaalsed avad – lõved. Need asendavad õhulõhesid. 
Lisaks korgile areneb teatud puudel teinegi kaitsekiht, mida nimetatakse korbaks. Ka korp koosneb surnud rakkudest, mis järk-järgult tüve pinnalt tükkidena lahti tulevad. Eestis kasvavatest puudest on kõige paksem korp männil. Puukoor võib olla kergesti eraldatav (nt vanal kasel).
Harrison Salisbury

Harrison Evans Salisbury (14. november 1908 Minneapolis – 5. juuli 1993 Providence) oli Ameerika Ühendriikide ajakirjanik ja ajaloolane.
Ta lõpetas 1925. aastal Minneapolises keskkooli ja 1930. aastal Minnesota Ülikooli.
Ta töötas Teise maailmasõja ajal Nõukogude Liidus. Pärast sõda oli ta esimene alaline New York Timesi korrespondent Moskvas (aastatel 1949–1954). Hiljem töötas ta ajakirjanikuna Hiinas ja Vietnamis.
Antoniuse kalmistu (Tallinn)

Antoniuse kalmistu oli kalmistu Tõnismäel Tallinnas. 
Tõnismäel oli vähemalt osaliselt linna kasutuses surnuaed olemas juba enne 1348. aastat, seega enne linnasarase jagamist ja Toomsarase teket. Arvatavasti tekkis surnuaed Tõnismäe kõrgemas osas asunud pühaks peetud tammesalu juurde. Kalmistu ulatusest pole kindlaid teateid.
Kalmistul võis juba siis olla mingi kabel, kuid pole teada, kas see algselt oli pühitsetud Antoniusele. Varasema kabeli kuju kohta pole mingeid teateid, seal võis kabelihoone asemel ka lihtsalt rist olla. Võimalik, et erinevates kohtades olid erinevad ehitised. 
Ebaselge on Antoniuse ja lähedalasunud Barbara kalmistu kasutamise erinevus. Arvatavasti oli esimene Toomalevi ja ümbruskonna külade kalmistu, teine aga linnaeestlaste ja Tallinnale kuuluvate külade matmispaik.
Tõenäoline on kalmistu kasutamine suurte nälja- ja katkuohvrite matmispaigana: 17. sajandi alguse katku, 1695–1697. aasta ikaldustele järgnenud nälja ning Vene vägede Tallinna vallutamise järel aastatel 1710–1712 taaspuhkenud katku ohvrite jaoks. 
Vene keisrinna Katariina II 1772. ja järgnevate aastate ukaasidega keelati asustuse lähedal olevatele kalmistutele matmine, millega arvatavasti lõppes ka matmine Antoniuse kalmistule. Praegu on kalmistu ala valdavalt hoonestatud.
Väljakaevamised.
Antoniuse kalmistu alal (Tõnismäe tänava endise Haridusministeeriumi hoone lõunaküljel) viidi 2003. aastal läbi arheoloogilisi väljakaevamisi Kaarel Jaanitsa juhtimisel.
Juulis 2018 Tõnismäe 11a /Pärnu maantee 44 krundil ehitustööde läbiviimisel viidi läbi päästekaevamised, välitööd tõid välja üle 500 (teistel andmetel ligi 550 luustikku).
Esimene Kreeka Vabariik

Esimeseks Kreeka Vabariigiks nimetatakse ajutist Kreeka riiki Osmanite riigist eraldumiseks peetud Kreeka iseseisvussõja ajal. Selle nimetusega tõstetakse esile Kreeka kuningriigi rajamisele eelnenud revolutsioonilise režiimi põhiseaduslikku ja demokraatlikku loomust ning seostatakse seda perioodi hilisema Teise Kreeka Vabariigi ja Kolmanda Kreeka Vabariigiga.
Ajalugu.
1821. aastal alanud Kreeka iseseisvussõja esimestel etappidel valisid mitmed piirkonnad enda piirkondlikud juhtivad nõukogud. 1822. aasta alguses asendas Piada linnas (praeguse nimega Nea Epidavros) kogunenud esimene riiklik assamblee need keskse administratsiooniga; sama organ võttis 1822. aastal vastu ka põhiseaduse, mis tähistab tänapäevase Kreeka riigi sündi. Piirkondlikud nõukogud jätkasid siiski oma tegevust ning tsentraliseeritud juhtimist ei õnnestunud kindlalt kehtestada enne 1824.–1825. aastat. Uut riiki, mida peale selle algset edu ähvardas lagunemine nii seestpoolt (aastatel 1824–1825 toimunud kodusõjad) kui väljastpoolt (Ibrahim Paša juhitud Türgi–Egiptuse armee), tollased suurvõimud ei tunnustanud.
Aastaks 1827 oli Kreeka revolutsioon küll riigi mandriosas peaaegu summutatud, kuid selleks ajaks olid suurriigid jõudnud kokkuleppele selles, et luuakse Otomani impeeriumi valitsemise all olev autonoomne Kreeka riik: nii, nagu oli ära määratud Londoni lepingus. Otomani impeerium aga keeldus seda vastu võtmast ning see viis omakorda Navarino lahinguni, mille tulemuseks oli Kreeka täieliku iseseisvuse kindlustamine.
Aastal 1827 pani Troizenis aset leidnud kolmas riiklik assamblee aluse Kreeka riigile ("Ἑλληνικὴ Πολιτεία") ja valis krahv Ioannis Kapodistriase Kreeka kuberneriks. Seetõttu kutsutakse seda perioodi sageli ka kubermangu perioodiks ("Κυβερνείο"). Peale 1828. aasta jaanuaris Kreekasse saabumist püüdis Kapodistrias funktsioneerivat riiki luua ja lahendada sõjast laastatud riigi probleeme, kuid oli peagi mässitud konfliktidesse võimsate kohalike magnaatide ja pealikega.
Kapodistrias mõrvati poliitiliste rivaalide poolt 1831. aastal ning see viis riigi uuesti elavnenud võitlusteni. Tema järglaseks sai ta vend Augustinos Kapodistrias, kes aga sunniti kuus kuud hiljem tagasi astuma. Tollases pealinnas Nafplios toimunud viies riiklik assamblee visandas uue kuningliku põhiseaduse. Kolme "kaitsva jõu" (Suurbritannia, Prantsuse kuningriik ja Venemaa Keisririik) sekkumisel kuulutati Kreeka 1832. aasta Londoni konverentsil kuningriigiks ning riigi esimeseks kuningaks sai Baieri prints Otto I.
Tõnismäe Antoniuse kabel

Antoniuse kabel asus Tallinnas, arvatavasti nüüdse Hariduse tänava lääneküljel, Pärnu maantee ristmiku lähedal Antoniuse kalmistul. Kabel oli pühitsetud Antoniusele.
Kalmistul võis mingisugune kabel olla juba enne 1348. aastat. Varasema pühakoja väliskuju kohta pole mingeid teateid, seal võis kabelihoone asemel ka lihtsalt rist olla. Pole teada, kas see oli algselt pühitsetud Antoniusele.
Sealset ehitist on 1458. aastal nimetatud kirikuks. 1514. ja 1516. aasta Tallinna linna ja Liivi ordu Tõnismäe müüritüli aegu on taas nimetatud kabelit. Võimalik, et erinevates kohtades olid erinevad ehitised.
Kabeli hävinemise aeg pole teada, arvatavasti toimus see Liivi sõja ajal. Sõja algul võidi kabel lammutada kindlustuste ümberehitamiste käigus nagu teisedki eeslinnakirikud. Võimalik hävinemisaeg 1570., 1571. või 1577. aastal seostub aga otseselt linna piiranud Moskva vägede tegutsemisega. 
Võimalik, et Rootsi aja lõpu poole püstitatud Tõnismäe Kaarli puukirik ehitati just vana kabeli kohale. Praegu on endise kalmistu ja kabeli ala valdavalt hoonestatud.
Nõmme Kalju FC III

Nõmme Kalju FC III on Nõmme Kalju FC teine duubelmeeskond.
Statistika ja loendid.
Varasemad liigahooajad.
Klubi parimad mängud on olnud:
Nõmme JK Kalju IV.
Nõmme Kalju IV oli Nõmme Kalju FC kolmas duubelmeeskond, mis eksisteeris vaid ühe hooaja.
Doktoritöö

Doktoritöö ehk doktoriväitekiri ehk doktoridissertatsioon (inglise "doctoral thesis" või "doctoral dissertation") on doktorikraadi taotlemiseks koostatav iseseisev uurimus või arenduslik töö, milles on esitatud konkreetse teadus- või eluvaldkonna olulise probleemi originaalne lahendus. Kunstierialadel võib doktoritööks olla rahvusvaheliselt tunnustatud loometöö koos teadusliku analüüsiga.
Roheneem

Roheneem (ka Roheline neem) on neem Senegalis. See on Aafrika mandri läänepoolseim punkt.
Nime Cabo Verde ('roheline neem') andsid paigale portugallased.
Pugu

Pugu on mitme loomarühma (nt lindude) söögitoru laiend. Pugu ülesanne on talitleda toitumahutina ja lõhustada toitu.
Internatuur

Internatuur (inglise keeles "internship", vene keeles "интернату́ра") on spetsiaalse õppeprogrammi alusel toimuv arsti töötamine ja samaaegne õppimine raviasutuses. Internatuuri lõpetanud arst sai eriarsti kutse. Rõhutamaks õppeprogrammi tulemusena saadavat eriarstikutset, nimetati internatuuri vahel ka eriinternatuuriks.
Internatuur kui õppevorm oli kasutusel endise NSV Liidu meditsiinihariduse süsteemis. Siiani on selline õppevorm kasutusel näiteks Vene Föderatsioonis ja Ukrainas. Eesti Vabariigi iseseisvuse taastamise järel oli internatuur õppevormina kasutusel aastani 2001. 2001. aastal võeti kasutusele residentuur. 
Residentuur ja internatuur on alusideelt sarnased. Eesmärk on anda arstile süvendatud praktiline ja teoreetiline ettevalmistus ühes arstiteaduse valdkonnas. Internatuuri saab astuda arstikraadi omandamise (s.o arstiteaduskonna lõpetamise) järel. Internatuuri astumine ei ole kohustuslik. Internatuuri läbimiseks kulub tavaliselt üks aasta.
Nõukogude meditsiinhariduses oli kasutusel ka teine eriarstikutse omandamise õppevorm. Seda nimetati ordinatuuriks. Võrreldes internatuuriga kestis ordinatuur kauem. Tavaliselt oli õppeaja pikkus 2–3 aastat ning õpe lõppes lõpueksamiga. Tulenevalt nõukogude tervishoiukorraldusest, korraldasid ordinatuuriõpet tavaliselt suurhaiglad või elundkonna haigustele spetsialiseerunud instituudid. Internatuuri võis läbida ka väikehaiglas. Lähtudes õppe põhjalikkusest ja pikkusest eeldati, et ordinatuuri läbinud on kõrgemalt kvalifitseeritud kui internatuuri läbinu, kuigi mõlemad said eriarsti kutse.
Igor Plotnitski

Igor Plotnitski (sündinud 26. juunil 1964 Luhanskis või Kelmentsis) oli üks ühenduse Luhanski Rahvavabariik (LRV) liidreid. 
Teenis NSV Liidu sõjaväes aastatel 1982–1991. 1987 lõpetas Penzas kõrgema sõjakooli ("Пензенское высшее артиллеристское инженерное училище им. Главного маршала артиллерии Н.Н. Воронова"). Auastmelt major.
2016. aasta 6. augustil lendas Luhanskis õhku Plotnitski auto ning LRV juht toimetati haigla reanimatsiooniosakonda.
Erich Palm

Erich Palm (sündinud 17. veebruaril 1962 Viljandis) on eesti omavalitsustegelane.
Ta on lõpetanud aastal 1991 Eesti Põllumajanduse Akadeemia põllumajanduse ökonoomika erialal. 
Aastatel 1993–2013 oli ta Pärsti vallavanem.
2013–2014 Viljandi vallavalitsuse arenguosakonna juhataja.
Alates 1. novembrist 2014 kuni 31. detsembrini 2017 oli Erich Palm Viljandi maavanem.
Lefkáda (linn)

Lefkáda (kreeka keeles "Λευκάδα") ehk Lefkás (Λευκάς) on linn Kreekas, Lefkáda saare keskasula. Lefkáda asub saare põhjaosas. 
2011. aasta rahvaloenduse andmete järgi oli linna rahvaarv 8673 inimest. 
Lefkáda on Lefkáda piirkonnaüksuse ja Lefkáda valla halduskeskus.
Mõkolajivka (Kozjatõni rajoon)

Hmilnõk
Mõkolajivka (ukraina keeles Миколаївка) on küla Ukrainas Vinnõtsja oblastis Hmilnõki rajoonis.
Mõkolajivka kõrgus merepinnast on 317 meetrit.
Mõkolajivka asutati 1873. aastal.
2001. aasta rahvaloenduse andmeil elas asulas 621 inimest, asustustihedus 411 inimest ruutkilomeetri kohta.
Elmar Kumari

Elmar Friedrich Kumari (kuni 16. juulini 1936 Elmar Friedrich Nesselberg; 3. märts 1907 Tallinn – 24. september 1936 Tallinn) oli Eesti sõjaväelane (leitnant, 1928).
Ta teenis Kalevi Üksikus Jalaväepataljonis, Haridus- ja sotsiaalministeeriumis riigikaitselise õpetuse instruktorina ja 1. Jalaväerügemendis. 24. septembril 1936 sooritas Elmar Kumari võlgade pärast Kadrioru pargis enesetapu. 
Teda jäid leinama abikaasa Asta (sündinud Leisberg) ja tütar Maili-Reet. 
Välislingid.
Suttungr

Suttungr on skandinaavia mütoloogias jöötun (hiid), Gillingi poeg, Baugi vend, Gunnlǫði isa.
Tal oli luulemõdu, mille Óðinn temalt varastas.
Voka mõisa kalmistu

Voka mõisa kalmistu on kalmistu Jõhvi kihelkonnas Virumaal, tänapäevase haldusjaotuse järgi Voka alevikus Jõhvi vallas Ida-Viru maakonnas. 
Ajalugu.
Kalmistu rajasid Voka mõisa tollased omanikud Wilckenid arvatavasti millalgi 19. sajandi esimesel poolel mõisa südamest idas olevale kahe Voka jõkke suubuva sälkoru vahelisele alumisele klindiastangule.
Esimene matus oli 1838. aastal, kalmistule on teadaolevalt maetud 11 lahkunut.
Kirjeldus.
Kalmistu jääb mõisa südamest linnulennult umbes 350 meetri kaugusele itta. Praegu on see rüüstatud, jäetud maha ning võsastunud. Hauatähistest on säilinud väheseid osi.
Postkontor

Postkontor (Nõukogude ajal "sidejaoskond") on põhiliselt posti- ja muid sideteenuseid osutav postiasutus.
Postiasutus

Postiasutus ehk sideasutus on põhiliselt posti- ja muid sideteenuseid osutav asutus. 
Postiasutused on postkontorid, postijaamad, postitöötlemiskeskused, postipunktid, .
Fööniks (rahaühik)

Fööniks oli Kreeka Esimese Vabariigi rahaühik, tänapäevase Kreeka riigi esimene rahaühik. See jagunes 100 leptoniks. Fööniks asendas Osmanite riigi rahatähe kuruş vahetuskursiga 6 fööniksit = 1 kuruş.
Rahaühiku võttis kasutusele Kreeka riigi juht kuberner Ioánnis Kapodístrias aastal 1828. 
Rahaühik sai nimetuse müütilise linnu fööniksi järgi, kes sümboliseeris Kreeka taassündi: raha kasutusele võtmise ajal kestis jätkuvalt Kreeka iseseisvussõda. 
Kasutuselevõtt.
Vastses Kreeka riigis valitsenud valuutakaose tõttu oli oma ühtse valuuta loomine üks kõige pakilisemaid küsimusi. Enne fööniksite kasutuselevõttu arveldati suuresti mitmesuguste müntidega – lisaks Osmanite riigi rahale olid populaarsed ka näiteks Prantsusmaa, Suurbritannia, Venemaa ja Austria mündid. Seetõttu oli fööniksite vermimine kuberner Kapodístriase suurimaid prioriteete ning 1828. aasta 12. aprillil allkirjastas ta seda volitava määruse. Venemaa valitsus laenas Kapodístriase administratsioonile projekti alustamiseks 1,5 miljonit rubla.
Fööniksite vermimine.
Kapodistrias tegi fööniksite vermimise eest vastutavaks Alexandros Kontostavlose. Viimane reisis Maltale, kus ta alustas läbirääkimisi mitme algselt Malta ordu omanduses olnud mündipresside ostu asjus. Ostetud masinad viidi seejärel Aígina saarele.
Fööniksite vormid lõi Armeenia juveliir Chatzigrigoris Pyrobolistis ning 1829. aasta 27. juunil valmistati esimesed näidismündid vääringutes 1 fööniks, 20 leptonit, 10 leptonit, 5 leptonit ja 1 lepton. Mõni päev hiljem, 30. juunil rajati riiklik rahapaja ning müntide tootmine jätkus. Uue rahaühiku käikulaskmise ametlikuks kuupäevaks määrati 1829. aasta 1. oktoober.
Kõik fööniksid vermiti Aígina Riiklikus Rahapajas, mis töötas kuni 1833. aastani. Tegemist on huvitava kokkusattumusega, kuna Aígina on koht, kus ligikaudu aastal 700 e.m.a vermiti ka esimesed Antiik-Kreekas käibel olnud mündid.
Langus.
Tegelikult aga vermiti vaid väike kogus münte ning suurem osa Kreekas tehtud tehingutest sooritati jätkuvalt välisvaluutas. Kuna valitsusel ei olnud rohkemate müntide vermimiseks vajalikke väärismetalle, andis valitsus 1831. aastal ringlusse täiendavad 300 000 fööniksit paberrahana, kuid ilma neid toetavate varadeta. Selle tõttu avalikkus paberraha omaks ei võtnud. Aastal 1832, mil riiki saabus monarh Otto I, reformiti valuutasüsteemi ning fööniksite asemel tuli käibele Kreeka drahm.
Ropaži lahing

Ropaži lahing oli Riia piiskopkonna, Mõõgavendade ordu ja semgalite ühisväe ning leedulaste väe vahel Ropaži lähistel 1205. aastal peetud Liivimaa ristisõja lahing. Henriku Liivimaa kroonika, ainsa lahingut kirjeldava ajalooallika järgi oli tegemist ühe suurema Liivimaa ristisõja algperioodi välilahinguga, kus lüüasaanud leedulaste poolel langes 1200 meest.
Eellugu.
1205. aasta paastuajal (23. veebruar – 10. aprill) suundus 2000-meheline leedulaste ratsavägi sõjakäigule eestlaste vastu. Riiast möödudes käis üks nende juhtidest, Suelgate, ka linna esindajatega kohtumas ja olevat pärast oma kaaslastele öelnud, et edaspidi tuleb see koht maatasa teha. Sel ajal oli Riia piiskopkond veel sõjaliselt suhteliselt nõrk ja selle võimuala piirdus Riia linna ning Holmi ja Üksküla linnustega. Mõne päeva pärast tuli Riiga leedulastega sõjajalal olev Tērvete semgalite pealik Viesthard, kes hoiatas, et praegu rahumeelsed leedulased võivad hiljem linna rünnata. Ta soovitas moodustada semgalitest ja sõjakunstis kogenud sakslastest ühisväe, millega leedulastele vastu astuda. Kuigi sel ajal oli linnas vähe sõjajõude ja piiskop Albert oli Saksamaale sõitnud, jäädi Viesthardi plaaniga nõusse. Riialaste nõudmisel tõi Viesthard neile liidu kinnitamiseks ühe pantvangi igast semgalite linnusest. Piiskopi mehed, orduvennad ja Üksküla Konrad ühinesid kohalesaabunud semgalite väega ja jäid leedulasi ootama.
Lahing.
Luurajate kaudu saadi teada, et suure hulga kariloomade, hobuste ja rohkem kui 1000 vangiga tagasipöörduvad leedulased, kel oli liivlastega rahusuhe, peatusid öösel Kaupo linnuse juures, kavatsedes sealt Ropaži kaudu Ükskülasse minna. Järgmisel päeval sügava lume tõttu kahes hanereas edasi liikunud leedulased avastasid neile varitsuse korraldanud semgalite ja sakslaste jäljed ning kogunesid kaitseks kiiluna kokku. Läti Henriku kohaselt tungisid neile esmalt kallale sakslased rüütel Konradi juhtimisel, samal ajal kui paljud semgalid olevat püüdnud "hirmust võdisedes, julgemata võitlusse astuda, ära minna kindlamatesse kohtadesse" ja ründasid Viesthardi ergutusel leedulasi alles siis, kui nähti, et nad sakslaste eest taanduvad. Taas ühtekoondunud sakslased ja semgalid purustasid leedulaste väe, tappes 1200 meest, sh pealik Suelgate. Tapeti ka paljud eestlastest vangid ja võeti kogu leedulaste sõjasaak endale. Samal ajal Leedumaal vangis olnud preester olevat näinud, kuidas seal 50 naist ennast üles poosid, et teises elus oma tapetud meestega jälle kokku saada.
Mõjud.
Eduka Ropaži lahinguga alanud riialaste ja semgalite liitlassuhe jäi püsima veel mitmeks aastaks. 1206. aastal tehti koos sõjakäik Turaida liivlaste vastu, 1208. aastal taas leedulaste vastu. Leedulased omakorda vastasid Ropaži lüüasaamisele 1207. aasta kättemaksuretkega Koiva paremkaldale Turaidasse.
Viieteistkümnekopikane münt

Viieteistkümnekopikane münt oli aastail 1764–1796 ja 1860–1991 vermitud Venemaa ja Nõukogude Liidu münt.
Proovimündid vermiti 1760. ja 1761. aastal, korraline 15-kopikaliste vermimine algas 1764. aastal ja kestis kuni Katariina II valitsusaja lõpuni.
Münt oli samaväärtuslik aastail 1832–1841 vermitud Poola 1-zlotise mündiga, millel olid legendid nii poola kui vene keeles. Seetõttu nimetati 15-kopikalist ka zlotiks.
Kuni 1866. aastani vermiti 15-kopikalisi 750- (72 solotnikku) ja 1867–1931 500- (48 solotnikku) prooviga hõbedast, seejärel nikkelpronksist.
Esimese maailmasõja ajal olid käibel ka 15-kopikalised paberrahad ja Nikolai I portreega postmark-rahad.
Eesti Kultuurkapitali Kujutava Kunsti Sihtkapital

Eesti Kultuurkapitali Kujutava(te) Kunsti(de) Sihtkapital (lühend KKSK) oli aastatel 1923–1940 tegutsenud Eesti Kultuurkapitali üks kuuest osakonnast (sihtkapitalist). KKSK tegevust juhtis Kujutava(te) Kunsti(de) Sihtkapitali Valitsus (lühend KKSKV). KKSKV eestvõttel korraldati mitu kunstinäitust Eestis ja välismaal. KKSKV toetas eriti silmapaistvaid kunstnikke toetuste, täiendus- ja õppestipendiumidega. 
KKSKV juurde moodustati ka KKSKV esinduskogu.
JK-05

JK-05 on eksperimentaalne antiviraalse toimega ravim. 
JK-05-e töötas välja Hiina ettevõte "Sihuan Pharmaceutical Holdings Group Ltd".
Katsetes laborihiirtega on JK-05 osutunud tõhusaks mitmete viiruste, sh gripiviiruse, Ebola viiruse, kollapalavikuviiruse ja mitmete arena- ja bunyaviiruste paljunemise vastu.
Esialgsete andmete alusel on Hiina võimud võimaldanud JK-05-e kasutamist kohalike meditsiinitöötajate võimaliku Ebola viirushaiguse raviks käimasoleva 2014. aasta Ebola viirushaiguse epideemia leviala laienemisel.
Rhodos (linn)

Rhodos (kreeka keeles Ρόδος, "Ródos") on linn Kreekas Rhodose saare kirdetipus. See on Rhodose valla, Rhodose vallaüksuse ja Rhodose kogukonna keskus.
Rhodose vanalinn kuulub 1988. aastast UNESCO maailmapärandi nimistusse
I Kathimeriní

I Kathimeriní ("Η Καθημερινή") on Ateenas ilmuv üleriigiilise levikuga päevaleht. 
Leht hakkas ilmuma 15. septembril 1919. 
Lisaks kreekakeelsele ajalehele antakse välja ingliskeelset versiooni, mida levitatakse koostöös rahvusvahelise ajalehega International New York Times. 2. novembrist 2008 ilmub Küprosel Kathimeriní nädalavahetuse väljaanne. 
Kathimerinid peetakse kvaliteetleheks ja seda on traditsiooniliselt seostatud konservatiivse maailmavaatega. 20. sajandi algul suhtus leht kriitiliselt Kreeka mitmekordsesse peaministrisse Elefthérios Venizélosesse. Sõjajärgsetel aastatel oldi Papandréou perekonna vastu. 
Lehe logona kasutatakse greifi.
Eleftherotypía

Eleftherotypía (Ελευθεροτυπία) on Ateenas ilmuv üleriigilise levikuga vasakpoolne päevaleht. 
Leht hakkas ilmuma 1975. aastal. Algselt olid omanikeks ajakirjanikud, kuid 1978. aastal võtsid lehe üle vennad Tegópoulosed. 2011. aastal läks leht pankrotti, kuid taasavati 2013. aastal. Uus omanik on Harris Ikonomopoulos.
Leht on üldiselt suhtunud soosivalt sotsiaaldemokraatlikku erakonda PASOK, kuid on partei tegevust ka kritiseerinud.
Vasakradikaalide, anarhistide ja terroristide rühmitused saadavad Eleftherotypía toimetusele infomaterjale ja manifeste lootuses oma vaateid levitada. Kuni 2002. aastani hoidus leht terrorirünnakute hukkamõistmisest. Varem on Eleftherotypía toimetajad kritiseerinud terrorismivastaseid seadusi. 
Eleftherotypía pühapäevane väljaanne Kyriakátiki Eleftherotypía ("Κυριακάτικη Ελευθεροτυπία") avaldab Le Monde Diplomatique'ist tõlgitud artikleid rahvusvahelistel teemadel. 
Alates 2000. aastast ilmub kolmapäeviti koos lehega koomiksiajakiri "9". 
Kreeka võlakriis.
Kreeka majandusraskused tabasid ka ajalehte. 2011. aasta augustis lõpetasid omanikud töötajaile palga maksmise. Detsembris alustasid töötajad streiki ja omanikud kuulutasid välja Eleftherotypía pankroti. Kuigi leht oli suletud, andsid ajakirjanikud omal initsiatiivil nime "Eleftherotypía töötajad" all välja mitu erinumbrit, mida ostsid ka need, kes ei olnud lehe püsilugejad. On oletatud, et lehe sulgemise taga võisid olla ka poliitilised motiivid – leht oli kreeka restruktureerimispaketi ja valitsuse suhtes kriitiline. Enne sulgemist oli Eleftherotypía veebileht kõige populaarsem Kreeka meediaorganisatsiooni veebileht. 10. jaanuaril 2013 hakkas leht uuesti ilmuma ja taasavati ka internetikeskkond Enet. Uuele omanikule Harris Ikonomopoulosele kuulub 67% lehe aktsiatest. Ikomonopoulos on kirjutanud, et Eleftherotypía ei toeta mitte kindlaid parteisid, vaid ideesid – ühiskonda, õiglust ja lootust. Ikomonopoulose sõnul on Eleftherotypía ülesandeks kaasa aidata Kreeka ühiskonna taassünnile.
To Víma

To Víma ("Το Βήμα") on kreeka ajaleht. To Víma ilmus 1922. aastast päevalehena, alates 2011. aastast ilmub leht paberil vaid pühapäeviti, samas kui netisisu uuendatakse iga päev. 
Lehe asutas Dimítris Lambrákis ja see kuulub Lambrakise meediagrupile (Δημοσιογραφικός Οργανισμός Λαμπράκη, ΔΟΛ). Poliitilistelt vaadetelt on To Víma vasaktsentristlik ajaleht.
To Víma on kvaliteetleht, eriti tähtsaks on peetud selle poliitilist mõjukust. Läbi ajaloo on lehele arvamusartikleid kirjutanud ja intervjuusid andnud olulised Kreeka poliitikud, teiste seas Elefthérios Venizélos, Geórgios Papandréou, Nikόlaos Plastíras, Konstantínos Karamanlís ja Andréas Papandréou. Ajalehe kolumnistide hulka kuulub Kreeka tuntud ajakirjanikke, professoreid, politolooge ja poliitikuid. 
Poliitikas kuulus ajalehe poolehoid algul Elefthérios Venizélose juhitud Liberaalsele Parteile, kuid viimastel aastakümnetel on toetatud sotsiaaldemokraatlikku erakonda PASOK. Mitmed To Víma ajakirjanikud on PASOKi ridades parlamenti kandideerinud. To Vímas töötanud Pétros Efthímou ja Giórgios Romeos on olnud ka ministrid.
Loovuurimus

Loovuurimus ehk loomeuurimus ehk loomepõhine uurimus ehk kunstiline uurimus (inglise keeles "artistic research," saksa keeles "Künstlerische Forschung"), ka disainiuurimus (inglise keeles "design research") on kunstiteose ja loomeprotsessi uurimise meetod, mille puhul uurijaks on autor. 
Loovuurimust iseloomustavad tunnused:
Loovuurimuse eesmärgiks võib olla
Ta Néa

Ta Néa (Τα Νέα) on Ateenas välja antav üleriigilise levikuga päevaleht. 
Ajalehe esimene number ilmus 28. mail 1931. 
See on suurima tiraažiga ajaleht Kreekas. 
Poliitiliselt suunitluselt on Ta Néa vasaktsentristlik. Diktatuuri ajal üritati julgustada vastupanu nt karikatuuridel kujutatu kaudu. 
Ta Néa kuulub Dimítrios Lamprákise meediagrupile, mis annab välja ka nädalalehte To Víma.
Kos (linn)

Kos (kr "Κως") on linn Kreekas, Kosi saare keskasula. Kos asub saare idaosas. 
2011. aasta rahvaloenduse andmete järgi oli linna rahvaarv 19 432 inimest. Kos on Lõuna-Egeuse piirkonna suuruselt teine linn. 
Kos on suur kaubandus-, finants- ja turismikeskus.